Termékek és szolgáltatások 2013-ban (2012)

1. Az „Ötletek” munkaprogram induló, szenior, szinergiai és koncepcióigazoló kutatói támogatásokra kiírt pályázati felhívásai nyomán megkötött támogatási megállapodások nyomon követése. Az „Ötletek” munkaprogram végrehajtása évente közzétett pályázati felhívások keretében történik, ezt követi a (külső szakértők általi) értékelés, a támogatási megállapodások előkészítése és aláírása, és végül a projektmegvalósítás felügyelete. Az egyes pályázati felhívások egy sor támogatási megállapodást eredményeznek, melyeknél a projektciklus várható időtartama kb. öt év. 2. Az „Ötletek” munkaprogramra (induló, szenior, szinergiai és koncepcióigazoló kutatói támogatások) kiírt 2013-as pályázati felhívások lebonyolítása: 2013-ban 10 151 projektjavaslatot nyújtottak be, ebből 3329 esetben induló, 3673 esetben az újonnan bevezetett konszolidációs, 2408 esetben szenior, 449 esetben szinergiai és 292 esetben koncepcióigazoló kutatói támogatásra. Ezekből összesen 9968 pályázat volt támogatható, és ekként a szakértői bizottságok által értékelendő. A támogatási eljárásban való részvételre összesen 959 projektjavaslatot választottak ki (890 az elsődleges listákra, 69 pedig a tartaléklistákra került). 3. Az „Ötletek” egyedi programmal, és az Ügynökség 2013-as tevékenységével kapcsolatos információk összeállítása és terjesztése. 4. A Tudományos Tanács 2013-ban Európa-szerte rendes üléseket tartott, rendszerint a tagállami hatóságok meghívására. A különböző, vagy uniós tagállamokban vagy társult országokban megrendezett ülések segítik az EKT jobb megjelenítését. Ezenkívül az üléseket mind a tagállami hatóságok, mind a tudományos és kutatói közösségek fontos eseményeknek tekintik. A Tudományos Tanácsban a 2013. január 1. és december 31. közötti időszakban öt plenáris ülést szerveztek: januárban, márciusban és decemberben Brüsszelben (Belgium), júniusban Pozsonyban (Szlovákia), és októberben Utrechtben (Hollandia). 2009-ben az EKT struktúráit és mechanizmusait értékelő szakértői csoport ajánlásai alapján a Tudományos Tanács két állandó bizottságot hozott létre: az első összeférhetetlenségi, tudományetikai és etikai ügyekben nyújt útmutatást, míg a második az értékelő szakértői bizottságok kiválasztásával foglalkozik. A végrehajtó ügynökség támogatta a két bizottság operatív tevékenységeit, amelyek 2013-ban 3-3 ülést tartottak. A Tudományos Tanács tagjai egyedi kérdésekkel foglalkozó munkacsoportokban is találkoznak. 2013-ban a végrehajtó ügynökség különböző üléseket szervezett az innovációval és ipari kapcsolatokkal, a nyílt hozzáféréssel, a nemzetközivé válással és a nemek egyensúlyával foglalkozó EKT-munkacsoportok számára. A munkacsoportok elemzéseket végeznek és hozzájárulnak az EKT tudományos stratégiájához azzal, hogy a feladataikkal kapcsolatos területeken javaslatokat terjesztenek a Tudományos Tanács elé, plenáris ülésen való elfogadásra. A végrehajtó ügynökség a csoportok tagjainak közreműködésével dokumentumsorozatot készített a munkacsoportok és az állandó bizottságok munkatémáiról, amelyben az elemzések mellett kiemelte az egyes témák legfontosabb alapgondolatait. Az öt munkacsoportból négy 2013-ban 4 fontosabb eseményt szervezett Brüsszelben: — Az innovációval és ipari kapcsolatokkal foglalkozó munkacsoport: „Új technológiák az EKT-től” február 5-én, a Science-Business-szel közös szervezésben; a koncepcióigazoló kutatói támogatás 11 kedvezményezettje találkozott különféle iparági befektetőkkel, hogy bemutassák projektjeiket és potenciális üzleti kapcsolatokat alakítsanak ki. — A nyílt hozzáféréssel foglalkozó munkacsoport: „Műhelytalálkozó a nyílt hozzáférésű infrastruktúrákról a humán- és társadalomtudományokban”. Az eseményt a Tudományos Tanács nyílt hozzáféréssel foglalkozó munkacsoportjával együttműködve tervezték meg és bonyolították le. Az eseményen a szakterület számos különböző szakértője találkozhatott egymással, például egyetemek képviselői, finanszírozók és döntéshozók. Az EKT-támogatások két kedvezményezettje is megjelent. — A fő teljesítménymutatókkal foglalkozó munkacsoport: „A 'felderítő kutatás' és 'az újszerű kutatási területek' azonosítása a kutatási javaslatokban” rendezvény megszervezése a két koordinációs és támogatási projekt koordinátoraival együtt, azt vizsgálva, hogyan tudja a bibliometria támogatni az EKT monitoring- és értékelési stratégiáját. A február 20–21-i kétnapos megbeszéléseken az EKT Tudományos Tanácsának tagjai, szcientometriai szakértők, az ERCEA tudományos munkatársai, a Kutatási és Innovációs Főigazgatóságtól és A Tartalmak, Technológiák és Kommunikációs Hálózatok Főigazgatóságától jövő kollégák, és más kutatásfinanszírozó szervezetek képviselői tanulmányozták a koordinációs és támogatási fellépés projektcsapatának tagjai által bemutatott eredményeket, azaz olyan bibliometriai technikákat és mutatókat, melyek mérik, hogy az EKT milyen mértékben támogat felderítő kutatással, illetve újszerű kutatási területekkel foglalkozó kutatási javaslatokat. — A nemek közötti egyenlőséggel foglalkozó munkacsoport „Út a csúcsra: esélyegyenlőség férfiak és nők számára a tudományban és technológiában”. A műhelytalálkozó célja az volt, hogy fórumot biztosítson tagállami kutató szervezetek képviselőinek és a nemek közötti egyenlőség kérdéseivel foglalkozó szakértőknek, hogy megvitassák a különböző európai országokban uralkodó nemi felfogás gyakorlati és elméleti vetületeinek sokféleségét, és hogy a nőknek a kutatásokban való szélesebb körű bevonását elősegítő szakpolitikák és koncepciók tekintetében megismertessék egymással a legjobb módszereket.